CELEX: E2011P0009
Language: el
Date: 2011-07-21 00:00:00
Title: Προσφυγή που ασκήθηκε στις 21 Ιουλίου 2011 από την Εποπτεύουσα Αρχή της ΕΖΕΣ κατά της Νορβηγίας (Υπόθεση E-9/11)

6.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/8
            
         Προσφυγή που ασκήθηκε στις 21 Ιουλίου 2011 από την Εποπτεύουσα Αρχή της ΕΖΕΣ κατά της Νορβηγίας
   (Υπόθεση E-9/11)
   2011/C 294/08
   Στις 21 Ιουλίου 2011, η Εποπτεύουσα Αρχή της ΕΖΕΣ, εκπροσωπούμενη από τους Xavier Lewis και Florence Simonetti Gjermund Mathisen, ενεργούντες ως αντιπρόσωποι της Εποπτεύουσας Αρχής της ΕΖΕΣ, 35, Rue Belliard, 1040 Brussels, Belgium άσκησε προσφυγή κατά της Νορβηγίας ενώπιον του Δικαστηρίου ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο ΕΖΕΣ να αναγνωρίσει ότι:
   
               1)
            
            
               Διατηρώντας σε ισχύ τέτοιους περιορισμούς στα δικαιώματα προσώπων και επιχειρήσεων που είναι εγκατεστημένα σε κράτη του ΕΟΧ να κατέχουν εκμεταλλεύσεις και να ασκούν τα δικαιώματά τους ψήφου σε ρυθμιζόμενες αγορές στη Νορβηγία, όπως προβλέπεται στο τμήμα 35 (1), (2) και (3) και στο τμήμα 36 του νόμου αριθ. 74 της 29ης Ιουνίου 2007 για τις ρυθμιζόμενες αγορές (ο χρηματιστηριακός νόμος), και στα τμήματα 5-3(1), (2) και (3) και 5-4 του νόμου της 5ης Ιουλίου 2002 για την καταχώριση των χρηματοπιστωτικών μέσων (ο νόμος περί αποθετηρίου τίτλων), το Βασίλειο της Νορβηγίας παρέλειψε να τηρήσει τις υποχρεώσεις του που απορρέουν από τα άρθρα 31 και 40 της συμφωνίας ΕΟΧ.
            
         
               2)
            
            
               Το Βασίλειο της Νορβηγίας θα καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η νορβηγική νομοθεσία περιορίζει τη συμμετοχή και τα δικαιώματα ψήφου σε ιδρύματα ειδικευμένα σε υποδομές χρηματοπιστωτικών υπηρεσιών. Κατά γενικό κανόνα, ο χρηματιστηριακός νόμος απαγορεύει την κατοχή πάνω από το 20 % των μετοχών που είναι εισηγμένες σε χρηματιστήριο, καθώς και την άσκηση δικαιωμάτων ψήφου για πάνω από το 20 % του συνολικού κεφαλαίου που δίνει δικαίωμα ψήφου ή το 30 % των ψήφων που εκπροσωπούνται στη γενική συνέλευση. Αντίστοιχοι κανόνες όσον αφορά το αποθετήριο τίτλων θεσπίζονται στον νόμο περί αποθετηρίου τίτλων.
            
         
               —
            
            
               Η Εποπτεύουσα Αρχή της ΕΖΕΣ παρατηρεί ότι η επίμαχη νομοθετική ρύθμιση είναι ασύμβατη τόσο με την ελευθερία εγκατάστασης δυνάμει του άρθρου 31 της συμφωνίας ΕΟΧ, όσο και με την ελεύθερη κυκλοφορία κεφαλαίων που προβλέπεται στο άρθρο 40 της συμφωνίας ΕΟΧ.
            
         
               —
            
            
               Η Εποπτεύουσα Αρχή της ΕΖΕΣ παρατηρεί ειδικότερα ότι η επίμαχη νομοθετική ρύθμιση δεν είναι χρήσιμη για την προώθηση της εύρυθμης λειτουργίας και της αποτελεσματικότητας των χρηματοπιστωτικών αγορών και για την δημιουργία κλίματος εμπιστοσύνης μεταξύ των φορέων της αγοράς στην ανεξαρτησία και την αμεροληψία των ιδρυμάτων. Ισχυρίζεται ότι υπάρχουν λιγότερο περιοριστικά, εναλλακτικά μέτρα που θα ήταν εξίσου αποτελεσματικά.